HU Az Európai Unió Hivatalos Lapja L 144/19

A BIZOTTSÁG 471/2012/EU RENDELETE

(2012. június 4.)

az 1333/2008/EK európai parlamenti és tanácsi rendelet II. mellékletének a lizozimnak (E 1105) a sörhöz való használata tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére és 30. cikke (5) bekezdésére,

mivel:

(1) Az 1333/2008/EK rendelet II. melléklete meghatározza az élelmiszerekben használható élelmiszer-adalékanyagok uniós jegyzékét és felhasználási feltételeiket.

(2) Az említett jegyzék az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és a tanácsi rendeletben (2) említett eljárásnak megfelelően módosítható.

(3) Az 1331/2008/EK rendelet 3. cikke (1) bekezdésének alapján az élelmiszer-adalékanyagok uniós jegyzéke a Bizottság kezdeményezésére, illetve kérelem alapján frissíthető.

(4) A Bizottsághoz kérelem érkezett annak engedélyezése iránt, hogy a lizozim (E 1105) tartósítószerként alkalmazható legyen sörben történő felhasználásra; a Bizottság a kérelmet hozzáférhetővé tette a tagállamok számára.

(5) A legtöbb sörfőzde membránszűréses steril szűrést vagy pasztőrözést használ a fogyasztást megelőzően a sör tárolásának során bekövetkező baktériumos romlás megelőzésére. Egyes sörspecialitások esetében, mint a felsőerjesztésű újraerjesztett sörök, pl. a kádban újraerjesztett és az üvegben újraerjesztett sör esetében nem alkalmazható ilyen eljárás, mivel a jelen lévő adott életképes mikroorganizmusok szerepet játszanak az említett sörök gyártási eljárásában. A lizozim (E 1105) a sörgyártás céljára megfelelő antibakteriális anyagnak és kész sörhöz adva hatékony tejsavbaktérium-gátlónak bizonyult.

(6) A lizozim (E 1105) abba az adalékanyag-csoportba tartozik, amelyre vonatkozóan nem állapítottak meg megengedhető napi bevitelt (3). Ebből következik, hogy a kívánt technológiai hatás eléréséhez szükséges szinten nem jelent veszélyt. Ezért indokolt a lizozim (E 1105) tartósítószerként történő használatának engedélyezése olyan sörhöz, amelynél nem használnak pasztőrözési, illetve steril szűrési eljárást.

(7) A színezékeken és édesítőszereken kívüli egyéb élelmiszer-adalékanyagok különleges tisztasági követelményeinek megállapításáról szóló, 2008. augusztus 27-i 2008/84/EK bizottsági irányelvnek (4) megfelelően a lizozimot (E 1105) tyúktojásfehérjéből nyerik. A tojás és a belőle készült termékek jegyzékét az élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 2000. március 20-i 2000/13/EK európai parlamenti és tanácsi irányelv (5) IIIa. melléklete tartalmazza. Az enzimnek a sörben való jelenlétét fel kell tüntetni a címkézésen a szóban forgó irányelv követelményeinek megfelelően.

(8) Az 1333/2008/EK rendelet 3. cikke (2) bekezdésének alapján a Bizottság kikéri az Európai Élelmiszerbiztonsági Hatóság véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó frissítések valószínűsíthetően nem gyakorolnak hatást az emberi egészségre. Mivel a lizozim (E 1105) sörhöz tartósítószerként való használatának engedélyezése az említett jegyzék azon frissítései közül való, amelyek valószínűsíthetően nem gyakorolnak hatást az emberi egészségre, így nem szükséges kikérni az Európai Élelmiszerbiztonsági Hatóság véleményét.

(9) Az 1333/2008/EK európai parlamenti és tanácsi rendelet II. mellékletének az élelmiszer-adalékok uniós jegyzékének létrehozásával történő módosításáról szóló 2011. november 11-i 1129/2011/EU bizottság rendelet (6) átmeneti rendelkezései alapján az élelmiszerekben való használatra jóváhagyott élelmiszer-adalékok uniós jegyzékét létrehozó és a felhasználási feltételeket megállapító II. mellékletet 2013. június 1-jétől kell alkalmazni. Ahhoz, hogy lizozimot (E 1105) már az említett időpont előtti is lehessen használni söradalékként, ezen élelmiszer-adalékanyag használatára vonatkozóan korábbi hatálybalépési időpontot kell megállapítani.

(10) Az 1333/2008/EK rendelet II. mellékletét ezért ennek megfelelően módosítani kell.

(11) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,

ELFOGADTA EZT A RENDELETET:

1. cikk

Az 1333/2008/EK rendelet II. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2012. június 4-én. a Bizottság részéről az elnök José Manuel BARROSO

(1) HL L 354., 2008.12.31., 16. o.

(2) HL L 354., 2008.12.31., 1. o.

(3) A Bizottság jelentése: Élelmiszer-adalékok étrendi bevitele az Európai Unióban (Report from the Commission on Dietary Food Additive Intake in the European Union), COM(2001) 542 végleges.

(4) HL L 253., 2008.9.20., 1. o.

(5) HL L 109., 2000.5.6., 29. o.

(6) HL L 295., 2011.11.12., 1. o.